钦定古今图书集成/明伦汇编/氏族典/第383卷 > 李彪
## 钦定古今图书集成/明伦汇编/氏族典/第383卷 > 李彪

按《魏书李彪传》：“彪字道固，顿丘卫国人，高祖赐名焉。
家世寒微，少孤贫，有大志，笃学不倦。举孝廉，至京师，
深附高祖。初为中书教学博士，后假员外散骑常侍、
建威将军、卫国子，迁秘书丞，参著作事。自成帝以来，
至于太和，崔浩、高允著述国书，编年序录，为《春秋》之
体。遗落时事，三无一存。彪与秘书令高祐始奏从迁”、
固之体，创为纪传表志之目焉。迁秘书令，加员外散
骑常侍，使于萧赜。将还，赜亲至琅琊城，登山临水，命
群臣赋诗以送别，其见重如此。彪前后六度衔命，南
人奇其謇谔。迁御史中尉，领著作郎。车驾南伐，彪兼
度支尚书，与仆射李冲、任城王等参理留台事。彪素
性刚豪，与冲等意议乖异，自谓身为法官，遂多专恣，
冲积其前后罪过，表上劾之，除名还乡。高祖崩，世宗
践阼，彪求复旧职，修史官之事，遂在秘书省，同王隐
故事，白衣修史。世宗亲政，诏彪兼通直散骑常侍，行
汾州事。会遘疾，景明二年卒。子志。